GiliGold/VAD_KnessetCorpus huggingface dataset:
זהבה גלאון: איפה תזכיר החוק של המשנה ליועץ המשפטי לממשלה, אבי ליכט, שיש לו הסתייגויות מהותיות לגבי החוק.
זהבה גלאון: מה, מזלזלים פה בשלטון החוק?
זהבה גלאון: בא שר האוצר - - -
משה גפני: לא, אבל זהבה - - -
זהבה גלאון: אל תגיד לי לא, אני ברשות דיבור עכשיו.
משה גפני: אני כן יכול להגיד.
זהבה גלאון: אני רוצה לסיים את המשפט.
משה גפני: אבל זאת פגיעה בניהול הוועדה.
משה גפני: אני מודיע לך שבמסגרת הזאת אני הולך לבקש ממנהל רשות המיסים את חוות הדעת הזאת.
זהבה גלאון: אבל אני רוצה לסיים את הטיעון שלי, אדוני.
זהבה גלאון: מגיע שר אוצר לוועדה ומספר לנו באותות ובמופתים איך עכשיו הוא הולך להושיע אותנו בשלושה "פקעקטה" מיליארד דולר האלה.
זהבה גלאון: יש אלטרנטיבות בשביל זה.
זהבה גלאון: יש לי אלטרנטיבות, אדוני.
זהבה גלאון: אני לא מזלזלת ב-3 מיליארד.
זהבה גלאון: יש דרכים לגבות 3 מיליארד.
זהבה גלאון: נתנו שורה של הצעות ואני לא אפרט את זה כאן.
זהבה גלאון: אנחנו חברי ועדה, אנחנו שומעים את השר.
זהבה גלאון: אף אחד לא אמר לנו שיש הסתייגויות כל-כך מהותית, גם ברמה התכליתית וגם ברמה הכלכלית וגם ברמה המהותית לגבי החוק.
זהבה גלאון: זה המשנה ליועץ המשפטי לממשלה.
זהבה גלאון: מה, הוא איזה פקיד זוטר?
זהבה גלאון: אנחנו לא יודעים את זה?
זהבה גלאון: מה זה הזלזול הזה בשלטון החוק והזלזול בחברי הוועדה?
זהבה גלאון: איך אתה רוצה שאנחנו נתייחס ברצינות למה שאתם מביאים לנו כאן עכשיו?
זהבה גלאון: היום אני קוראת בעיתון – אמר קודם השר ושאלתי אותו והוא אמר שעוד יהיו שינויים נוספים.
זהבה גלאון: שאלתי אותו בהערת אגב מה יהיו השינויים הנוספים.
זהבה גלאון: הוא אמר: אנחנו בוחנים אותם.
זהבה גלאון: אבל, על-פי העיתון כבר אנשים יודעים.
זהבה גלאון: מתכוונים גם לא לחייב את החברות האלה להשקיע בישראל.
זהבה גלאון: זה לא נכון?
זהבה גלאון: אנחנו צריכים לדעת את זה, אנחנו חברי ועדה?
זהבה גלאון: אני חושבת שיש כאן זלזול בחברי הוועדה.
זהבה גלאון: הבהילות הזאת היא לא לעניין.
זהבה גלאון: עשור לא גבו.
זהבה גלאון: מה קרה, אי-אפשר להביא לנו את זה בצורה מסודרת כדי שנדע מה קורה?
זהבה גלאון: בחדר המחניק הזה אנחנו עוד עכשיו צריכים לקבל החלטה על הדבר הזה?
זהבה גלאון: עוד רגע אני מתה כאן בלי המיזוג הזה שלא משפיע.
זהבה גלאון: אדוני, אל תתייחס אלי בקוצר רוח.
זהבה גלאון: תאמין לי, אני הקשבתי לשר.
זהבה גלאון: עם כל ההערה אני רוצה להביא את דעתי.
משה גפני: בבקשה, אבל גם אחרים רוצים.
זהבה גלאון: זה ברור לי.
זהבה גלאון: אדוני, אני ממש מתקוממת על הפגיעה.
זהבה גלאון: אתה יודע, אנחנו מחוקקים חוקים על עקרונות, שוויון בפני החוק, נגד חקיקה רטרואקטיבית.
זהבה גלאון: מדברים על סולידריות וצדק חברתי.
זהבה גלאון: בסוף, מה עושים?
זהבה גלאון: גוזלים מקופת המדינה מיליארדי שקלים.
זהבה גלאון: מי מקבל אותם?
זהבה גלאון: מקבלים אותם אלה שיש להם רואי חשבון ועורכי דין שיכולים להתנהל מול רשות המיסים.
זהבה גלאון: אני רוצה להגיד לך, אדוני, שאחד האדם, לצורך העניין, משה סילמן ז"ל שהוצא מביתו, לא יכול היה להתנהל על השומות שלו מול רשות המיסים, ממש לא יכול היה.
דורון אביטל: זה היה ביטוח לאומי.
משה גפני: זה היה מול הביטוח הלאומי לא מול רשות המיסים.
זהבה גלאון: לא מול הביטוח הלאומי וגם לא מול רשות המיסים.
זהבה גלאון: אני אתן לך דוגמאות אחרות על רשות המיסים.
זהבה גלאון: לא רק שהמשנה ליועץ המשפטי לממשלה מביע הסתייגויות קשות מהחוק - - -
יצחק כהן: הוא תומך בהצעת החוק, את מטעה את הציבור.
זהבה גלאון: תגיש לנו את התזכיר.
זהבה גלאון: למה אין לי את התזכיר עכשיו?
יצחק כהן: הוא תומך.
זהבה גלאון: ממש תומך.
זהבה גלאון: הוא מזהיר אתכם מפני זה שהחוק לא יעמוד מבחינה מהותית בבג"צ.
יצחק כהן: הוא תומך, הוא תומך.
זהבה גלאון: אדוני היושב ראש, אני רוצה להמשיך.
משה גפני: תתכנסי לסיכום.
זהבה גלאון: אני חושבת שזה יהיה לקלונה של הכנסת אם החוק הזה יאושר.
זהבה גלאון: אני באופוזיציה - - -
ציון פיניאן: את מסכימה שהמצב הקיים יימשך ולא לגבות כלום?
ציון פיניאן: טוב תפוח אחד מאשר כל התפוחים על העץ.
זהבה גלאון: אני מכירה את הגישה הזאת.
זהבה גלאון: אני חושבת שצריך לגבות והחברות האלה לא צריכות לשלם אחוזים כל-כך מועטים, 3.3% שילמו החברות בשנים 2009 ו-2010.
דורון אביטל: זה בממוצע.
משה גפני: דורון, אני אסביר לך מה קורה.
משה גפני: יכול להיות שאנחנו הולכים לבחירות, אני לא יודע אם כן או לא, אבל יש אווירה של בחירות.
ציון פיניאן: הובטח לי עד סוף הקדנציה.
משה גפני: אתה עובד מדינה.
זהבה גלאון: אדוני יושב ראש הוועדה, אני ממש רוצה למחות על ההערה שלך עכשיו שהולכים לבחירות.
זהבה גלאון: הדברים שלי הם לא - - -
משה גפני: לא דיברתי על הדברים שלך, אני רוצה להבהיר את עצמי.
זהבה גלאון: אז תבהיר.
משה גפני: עם כל הכבוד, הדיון הוא דיון ולכל חבר ועדה מותר לומר את דעתו המקצועית בעניין.
שלי יחימוביץ': - - המציאה את הדעות שלה רגע לקראת הבחירות.
משה גפני: אמרתי שאני מבקש ממנהל רשות המיסים שהוא עובד מדינה, אני מבקש ממנו לא לקרוא קריאות ביניים והוא יציג את הדברים בתורו.
משה גפני: אמרתי לו, ואני אומר עכשיו את דעתי וזה לא קשור לעניין הזה, שיכול להיות שאנחנו מתקרבים לבחירות.
משה גפני: יכול להיות שהמצב הוא שהולך להיות תקציב מאוד קשה שאי-אפשר יהיה להעביר אותו ערב בחירות ויכול להיות שהבחירות יוקדמו.
משה גפני: אני מציע ומבקש ממנו לא להתערב בויכוח הזה בגלל שאנחנו כולנו אנשים פוליטיים.
משה גפני: זאת לא התייחסות לדברים שלך.
זהבה גלאון: כיוון שכולנו אנשים פוליטיים, קואליציה ואופוזיציה, יש סיטואציה – אני עונה לחבר הכנסת פיניאן.
זהבה גלאון: ידידי ציון, אני חושבת שצריך לגבות והיה צריך לגבות מזמן.
זהבה גלאון: זה נכון, צריך לגבות.
זהבה גלאון: אבל ההצעה שמציע השר שטייניץ לגבות, עדיף שהיא לא תעלה.
זהבה גלאון: צריך לעשות מהלך מורכב, רציני, שלא מוותר.
זהבה גלאון: ל-3 מיליארד האלה יש חלופות ואתה יודע את זה.
זהבה גלאון: אתה רק מסרב לעשות את המהלכים האלה כי זה לא תואם את המדיניות שלך, שאתה משווק אותה כהצלחה.
זהבה גלאון: אם כל-כך טוב, אדוני, אז למה כל-כך רע?
יובל שטייניץ: אני חייב להגיד דבר אחד.
יובל שטייניץ: מותר כנראה להגיד הכול.
יובל שטייניץ: יש פה פשוט הטעיה והתקופה לא הוגנת על רשות המיסים.
יובל שטייניץ: רשות המיסים לא גבתה, לא בגלל שהיא לא ניסתה אלא בגלל שהמצב החוקי לא מאפשר לגבות.
שלי יחימוביץ': אבל אנחנו לא תוקפים את רשות המיסים, אנחנו תוקפים אותך.
שלי יחימוביץ': אנחנו תוקפים אותך, שטייניץ, לא אותם.
יובל שטייניץ: שלי, כדי להרוויח כמה נקודות בפוליטיקה, מותר להטעות את הציבור ולסלף כל דבר.
שלי יחימוביץ': תפסיק עם השטויות האלה.
שלי יחימוביץ': אפשר לחשוב שאנחנו ממציאים את הדעות שלנו לכבוד הדיון.
שלי יחימוביץ': באמת, קצת יושר אינטלקטואלי.
יובל שטייניץ: את מטעה את הציבור.
שלי יחימוביץ': רגע לפני בחירות אנחנו ממציאים דעות.
שלי יחימוביץ': חוץ מזה, אל תגן עליהם.
שלי יחימוביץ': אנחנו תוקפים אותך, לא אותם.
יובל שטייניץ: לא גבו את המס הזה וגם לא יגבו אותו כי המצב החוקי לא מאפשר לגבות אותו, אלא אם כן נעשה את שינוי החוק הזה.
זהבה גלאון: חבר הכנסת גפני, אתה יכול להתייחס לשאלות שלי, בבקשה?
יובל שטייניץ: איפה הייתם 10 שנים כשלא גבו פרוטה?
משה גפני: חברים מבקשים לדבר ויושבים פה בחום הזה ובצפיפות הזאת.
משה גפני: אי-אפשר להפלות אנשים לרעה.
משה גפני: הרשימה היא: יעקב אדרי, אכרם חסון, דב חנין, מגלי והבה, אבישי ברוורמן, יובל צלנר ואורי אריאל.
משה גפני: אם החברים יסכימו, אורי אריאל צריך ללכת והוא רוצה להגיד משפט.
אורי אריאל: השר, היות ויהיו עכשיו בחירות אין לחוק הזה שום משמעות.
אורי אריאל: ההנחה שלכם שיהיו 3 מיליארד הכנסות ב-2013, תשכחו מזה, כי אין חוק.
אורי אריאל: אתה יודע את זה, סגנך יודע את זה וגם האחרים יודעים.
גאלב מג'אדלה: בניגוד לאורי אריאל ולעוד כמה חברים, אני מאמין לראש הממשלה שהבחירות יהיו במועדן.
מגלי והבה: זה לא שגפני אמר.
משה גפני: אני אמרתי שאני מאמין בקדוש ברוך הוא.
משה גפני: אם הבחירות יהיו במועדן או יוקדמו, אני לא יודע.
גאלב מג'אדלה: אנחנו מאמינים באותו קדוש ברוך הוא.
גאלב מג'אדלה: יש אלוהים אחד ויש לנו אבא אחד, אברהם אבינו.
גאלב מג'אדלה: עד כאן אנחנו מסכימים.
משה גפני: עכשיו תגיד את דעתך.
גאלב מג'אדלה: אני הולך לשיטתו של היושב ראש.
גאלב מג'אדלה: מאז שבאתי לוועדת הכספים אני משתדל לעזור אז אני רוצה ללכת לשיטתו של היושב ראש ולדבר לגופו של עניין.
גאלב מג'אדלה: אתה אמרת שאם אנחנו נסייע לך בקידום החוק והוועדה תעזור לך, ה-3 מיליארד לפחות, הם יהיו בנטל הזה שיופחת מהציבור.
גאלב מג'אדלה: זאת אומרת, זה יעזור לציבור בכך שהנטל לא יהיה על הציבור.
גאלב מג'אדלה: מי יכול להבטיח דבר כזה?
גאלב מג'אדלה: איך אתה יכול להבטיח לנו דבר כזה?
גאלב מג'אדלה: איך תוכל להבטיח לוועדה.
גאלב מג'אדלה: אנחנו רוצים ללכת לקראתך עם הציבור.
גאלב מג'אדלה: איך אתה יכול להבטיח לוועדה, ביושר, שה-3 מיליארד שקלים האלה, כשתגבה אותם, זה יפחית מהנטל מהציבור שעד עכשיו היה ממושמע, היה בסדר, שילם על-פי חוק.
גאלב מג'אדלה: איך לא נעניש אותו עוד פעם בזה שנבוא אליו עוד פעם במיסים עקיפים, כפי שעשיתם עד עכשיו?
גאלב מג'אדלה: אני לא ארמה אותך, אני גם לא אדבר איתך לא על סיסמאות ולא על הבחירות.
גאלב מג'אדלה: זאת האג'נדה של ראש הממשלה.
גאלב מג'אדלה: זאת האג'נדה של שר האוצר העל.
גאלב מג'אדלה: לא אני קבעתי.
גאלב מג'אדלה: ממשלת ישראל מינתה אותו לשר כלכלי על.
גאלב מג'אדלה: אתה מכיר את זה, זאת האג'נדה שלו, הוא אומר את זה כל בוקר.
גאלב מג'אדלה: אני מאמין לו.
גאלב מג'אדלה: בניגוד לאחרים, אני מאמין לו.
גאלב מג'אדלה: הוא נאמן לתורה שלו, הוא נאמן לאג'נדה שלו, הוא נאמן לאידיאולוגיה שלו.
גאלב מג'אדלה: אני מציע לחברים שיקשיבו לו.
גאלב מג'אדלה: תאמינו לי, אם תקשיבו לו אתם תגלו מהר מאוד שהוא מאמין בזה.
מגלי והבה: עוד מעט תקרא לנו להצביע ליכוד.
מגלי והבה: תפסיק כבר.
גאלב מג'אדלה: לא, אני לא רוצה.
גאלב מג'אדלה: אנחנו אלטרנטיבה יותר טובה, אנחנו עוד נוכיח לציבור.
גאלב מג'אדלה: אני אומר לכם, זאת האג'נדה של ראש הממשלה: מיסים עקיפים, נטל על האזרחים, לשחרר את החברות, זאת האג'נדה של ראש הממשלה.
גאלב מג'אדלה: ב-2002 הוא היה שר האוצר.
גאלב מג'אדלה: לא גפני היה שר האוצר ולא מפלגת העבודה.
גאלב מג'אדלה: ב-2003 הוא היה שר האוצר והביא הצלחות אדירות.
גאלב מג'אדלה: גם אז הוא לא גבה.
גאלב מג'אדלה: שלא תטעה, מכובדי.
גאלב מג'אדלה: אין לנו טענות למערכת המקצועית, רשות המיסים ואחרים.
גאלב מג'אדלה: לנו יש טענות למי שקובע את המדיניות ולא למי שמבצע אותה.
גאלב מג'אדלה: אנחנו לא חזקים על חלשים כמו ממשלת ישראל שהיא חזקה על חלשים וחלשה על חזקים.
גאלב מג'אדלה: אנחנו לא כאלה, אל תטעה.
גאלב מג'אדלה: אין לנו טענות אליכם.
גאלב מג'אדלה: יש לנו טענות לראש הממשלה שהוא שר על כלכלי הקובע את המדיניות הזאת, להעשיר את העשירים ולהעמיק את העוני עוד יותר כדי שכל בוקר נגיד תודה לאל שנותנים לנו לעבוד אצלם.
גאלב מג'אדלה: המצב הזה אתם הבאתם אותו, לא אנחנו.
גאלב מג'אדלה: המיליארדרים האלה היום, שעד לפני כמה זמן התרברבו, אדוני שר האוצר, לא הביאו מהבית שקל אחד.
גאלב מג'אדלה: הם סחרו בכספים שלנו, בחסכונות שלנו.
גאלב מג'אדלה: לכן תחפשו דרך איך לקחת מהם חזרה מה שקיבלו מאיתנו.
גאלב מג'אדלה: שיביאו מהבית, שימכרו נכסים.
גאלב מג'אדלה: אני לא רוצה להגיד לך מה יש בבית שלהם.
גאלב מג'אדלה: אנחנו מוכנים לעזור לך להתמודד עם הנטל והמצב הכלכלי הקשה בחברה הישראלית כי אנחנו באותה חברה, אנחנו לא מהאו"ם.
גאלב מג'אדלה: אבל, תשכנע אותנו.
גאלב מג'אדלה: לא הצלחתם לשכנע אותנו.
גאלב מג'אדלה: אנחנו כל יום משוכנעים מחדש שאנחנו אלטרנטיבה יותר טובה כסוציאל דמוקרטיים.
יעקב אדרי: אני רוצה לומר מספר דברים.
יעקב אדרי: בכל זאת, אני רוצה לומר מילה טובה לשר האוצר.
יעקב אדרי: אם הוא לא היה מביא את זה, אז לא היינו בכלל יודעים מזה וזה היה ממשיך והיו חוגגים.
יעקב אדרי: יחד עם זאת, אני באמת לא רוצה לתת לך הנחות.
יעקב אדרי: אמרת דבר מאוד לא פשוט.
יעקב אדרי: אם המצב לא היה קשה, זה בכלל לא היה מגיע.
יובל שטייניץ: אני לא אמרתי את זה, היושב ראש אמר.
משה גפני: אני אמרתי, השר לא אמר את זה.
יובל שטייניץ: אני אמרתי שבכל מקרה הייתי מביא את החוק הזה.
יעקב אדרי: המצב קשה, אבל היה פה מחדל איום ונורא.
יעקב אדרי: גם שמעתי ממך שרק לפני שנה וחצי גילית וטוב שגילית את זה.
יעקב אדרי: אם לא היית מגלה את זה, זה היה ממשיך.
יעקב אדרי: אני חושב שצריך להיות דיון מעמיק בנושא.
יעקב אדרי: בכל מקרה, אנחנו צריכים לראות איך אנחנו לוקחים, אבל הויכוח צריך להיות על סכום.
יעקב אדרי: ברור דבר אחד, יכול להיות שיש חוק שאומר ברור כמה הם צריכים לשלם, אז אולי זה מייתר את כל מה שקורה פה.
יעקב אדרי: אם זה ברור מה הם צריכים לשלם, אז שישלמו וזהו.
יעקב אדרי: אבל אם זה לא ברור וכנראה שזה לא ברור, אז הדיון לגבי ה-3 מיליארד שקל, זאת הנחה ענקית שלא תהיה מקובלת פה.
יעקב אדרי: אני חושב שצריך למצוא את שביל הזהב ואולי לעשות את זה בשיטת המדרגות, בשלבים, כי אולי קשה להם לבלוע את זה במכה אחת ולעשות את זה עד שיגיע למצב עד שישלמו מס אמת.
יעקב אדרי: זה מה שצריך להיות.
משה גפני: חבר הכנסת אכרם חסון.
אכרם חסון: רציתי לשאול את כבוד השר 3 שאלות.
אכרם חסון: שאלה ראשונה: מה עלות ההטבה הזאת מבחינת הכספים שיקבלו החברות?
אכרם חסון: אם אנחנו מדברים על יעד של 3 מיליארד.
אכרם חסון: אני מבין שיש 50 מיליארד לחברות האלה ואז יהיה להן 47 מיליארד להוציא מהמדינה.
יובל שטייניץ: זה לא נכון, אבל בסדר.
אכרם חסון: אני הלכתי לפי החישובים שלך.
אכרם חסון: השאלה היא: אם הם מוצאים את ה-47 מיליארד, מה יקרה למערכת הכלכלית של מדינת ישראל, למערכת הבנקאות וכל מיני דברים אחרים?
אכרם חסון: שאלה שנייה: אנחנו מדברים על אותן חברות שקיבלו ממרכז ההשקעות או שקיבלו מהמדינה מאות מיליוני דולרים.
אכרם חסון: ניקח את "אינטל" שקיבלה תמיכה מהמדינה כדי להקים מפעלים.
אכרם חסון: היא קיבלה הטבות מס ומתנה כספית של מאות מיליוני דולרים.
אכרם חסון: היום אתה מאפשר לה גם לקבל עוד מאות מיליוני דולרים ולהוציא מהמדינה.
אכרם חסון: חברה רווחית, הוכיחה שהיא הרוויחה מאות מיליוני דולרים בישראל, היא חברה רווחית, עושה את הקופה, גוזרת קופון על חשבון האזרחים הפשוטים במדינת ישראל.
אכרם חסון: אחר-כך היא רצה בעולם הגדול והיא משקיעה גם בעידוד מדינת ישראל.
אכרם חסון: האם זאת לא טעות?
אכרם חסון: שאלה שלישית: אני מאמין שיש באמת בעיה ואתה רוצה את המיליארדים האלה כדי להקטין את הגירעון.
אכרם חסון: למה לא התנית את זה בהשקעות בתוך מדינות ישראל.
אכרם חסון: לדוגמה, אני אזרח סוג ב' במדינה.
אכרם חסון: הדרוזים מרגישים סוג ב'.
אכרם חסון: אין לנו תעשייה, 60% חיים ממשכורת אחת כי האישה שלי לא עובדת והבת שלי הנשואה לא עובדת כי אין לי תעשייה.
אכרם חסון: אין לי חשמל, אין לי דיור ציבורי, אין לי כלום.
אכרם חסון: אני מקטר כבר 60 שנה אתה לא נתת לי שוויון.
אכרם חסון: למה אתה לא מביא חברות כאלה ואומר להן שתמורת ההטבה הזאת, המדינה רוצה לעזור לכל אזרחיה כדי שהאנשים ירגישו טוב.
אכרם חסון: למה אתה לא מתנה את זה בהשקעות בישובים בפריפריה ולא בדיבורים?
אכרם חסון: אני מאמין לך שאמרת שאין לחצים.
אכרם חסון: אם אין לחצים למה היהירות הזאת?
אכרם חסון: למה המהירות?
אכרם חסון: בערבית אומרים שהמהירות היא מהשטן.
אכרם חסון: למה לבוא לכפר המכביה, להביא אותנו כל-כך מהר?
אכרם חסון: אתה נוסע לארצות הברית, אתה הולך לפגוש כל מיני חברות.
אכרם חסון: האם החברות האלה צריכות לשמוע שיש הטבה של 6% על מיסים כאלה כדי שיבואו לישראל?
אכרם חסון: לכן, אני שואל את עצמי כאזרח פשוט ולא מתוחכם, עמך בישראל, שבאמת רוצה את טובת הציבור.
דב חנין: יש לי 3 הערות: הערה משפטית, הערה מוסרית והערה כלכלית.
דב חנין: הערה משפטית כי אני חושב שמזה צריך להתחיל.
דב חנין: דיברה על זה חברת הכנסת גלאון אבל אני חושב שחשוב להבהיר את הבעיה המשפטית שקיימת פה והיא בעיה מאוד רצינית.
דב חנין: חוק עידוד השקעות הון, המטרה שלו היתה לגרום לזה שכסף יושקע בישראל בכלכלה הישראלית.
דב חנין: לכן, המנגנון הזה, שבו הכנסת נתנה פטור ממיסים לכל מיני גורמים - - -
יצחק כהן: נכון, הכנסת נתנה, תגיד את זה.
דב חנין: הכנסת נתנה, לצערי.
דב חנין: אנחנו התנגדנו, היינו נגד.
דב חנין: אני מדבר על חוק עידוד השקעות הון.
יצחק כהן: אתם אישרתם ובאים בטענות.
משה גפני: לא הייתי ערני.
משה גפני: מה הכנסת עשתה?
דב חנין: הכנסת חוקקה את חוק עידוד השקעות הון ב-1959, אני לא מתגאה בזה.
משה גפני: על 1959 אני לא יודע.
משה גפני: מה עם 2010 ו-2011, זה בסדר?
משה גפני: זה היה חוק טוב.
דב חנין: לא, אני לא מסכים איתך.
דב חנין: חוק עידוד השקעות הון, זה חוק שחוקק על ידי מפא"י, מפלגת העבודה.
דב חנין: החוק הזה אמר שכדי לעודד את ההשקעה ביצירת מקומות עבודה בישראל אנחנו נותנים מערכת של הטבות, כולל בין היתר, פטורים ממס.
דב חנין: המטרה היא שהכסף יהיה פה במשק הישראלי.
דב חנין: זאת ההצדקה היחידה ברמה המשפטית לאותו משטר שנוצר שבו יש פטור ממס.
יעקב אדרי: לתעשייה בפריפריה.
דב חנין: מסייע לכלכלה ומסייע ליצירת מקומות עבודה בפריפריה וכל מיני דברים כאלה.
דב חנין: כמו שאמרו חברי הכנסת לפני, יש פה פגיעה קיצונית בשוויון בכך שמישהו יכול באופן עקרוני לעשות רווחים ולא לשלם עליהם מס.
יובל שטייניץ: אתה אומר שהחוק המקורי פוגע בשוויון.
דב חנין: החוק המקורי פוגע בשוויון.
דב חנין: אבל ההצדקה של הפגיעה בשוויון היתה שהכסף נשאר בתוך המערכת הכלכלית ומשמש ליצירת מקומות עבודה בישראל.
דב חנין: לכן אין דיבידנדים כלואים.
דב חנין: הביטוי "דיבידנדים כלואים" הוא לא ביטוי נכון.
דב חנין: יש רווחים, אבל אי-אפשר מהרווחים האלה לשלם דיבידנדים.
דב חנין: אתה אומר: אני נותן לך את הפטור כדי שהכסף הזה יישאר אצלנו וישמש ליצירת מקומות עבודה ודברים כאלה.
דב חנין: עכשיו באה הממשלה ובעצם פוגעת בעיקרון הזה.
דב חנין: היא אומרת: תוציאו את הכסף, הוא לא ישמש ליצירת מקומות עבודה בישראל.
דב חנין: אנחנו בעצם מוותרים על המטרה העקרונית של חוק עידוד השקעות הון.
דב חנין: אנחנו נותנים לכם להוציא את הכסף ונותנים לכם הטבה על הטבה.
דב חנין: קודם קיבלתם פטור מוחלט ממס ועכשיו אנחנו ניתן לכם מס בשיעור חלומי, שאף אחד אחר לא יכול לחלום עליו.
דב חנין: הטענה שלי, ואני אומר אותה בצורה מאוד מאוד ברורה היא, שהחוק הזה בעייתי ביותר, פוגע בעיקרון השוויון ופוגע בעיקרון השוויון.
דב חנין: לא בשל אותה מטרה יסודית שחוק עידוד השקעות הון עושה אלא מכיוון שהוא מאפשר להוציא את הכסף מהמטרה של לייצר מקומות עבודה ולהשקיע בתוך המערכת הכלכלית בישראל.
דב חנין: הפגיעה הזאת בעיקרון השוויון היא פגיעה בלתי ניתנת להצדקה מבחינה משפטית.
דב חנין: לכן הספקות של המשנה ליועץ המשפטי לממשלה הן במקומן.
דב חנין: אני מצטער על-כך שהוא לא הלך איתן עד הסוף כי לדעתי הוא היה צריך ללכת איתן עד הסוף.
דב חנין: אדוני היושב ראש, אדוני השר, אני אומר שזאת לא רק בעיה משפטית, זאת בעיה מוסרית.
דב חנין: אי-אפשר לנהל מדיניות כזאת.
דב חנין: מצד אחד אתם באים ומקצצים לקטנים ולגדולים אתם מחלקים עוגות.
דב חנין: זאת מדיניות שהיא לא אפשרית מבחינה מוסרית.
דב חנין: כאשר אתה הולך לקצץ בשירותי הרווחה, בחינוך, בדיור ובכל מיני דברים חברתיים – אנחנו לא הגענו לפרק התקציב – אתה לא יכול באותו זמן ובמגביל להגיד: לגדולים אני מחלק מתנות והטבות.
דב חנין: מדיניות כזאת של ברית מילה חברתית היא לא אפשרית.
דב חנין: הערה שלישית היא ברמה הכלכלית.
דב חנין: אמרו את זה לפני אבל אני חושב שזאת נקודה שחשוב לחדד אותה.
דב חנין: אדוני היושב ראש, אתה מכיר את הביטוי של "חיי שעה וחיי עולם".
דב חנין: זאת טעות כמובן להעדיף חיי שעה על חיי עולם אבל פה אפילו לא מדברים על חיי עולם, מדברים על חיי שנים.
משה גפני: אתה רוצה להאריך בעניין של חיי שעה וחיי עולם?
משה גפני: אבל בהקשר המקורי שלו.
דב חנין: אני מוכן אדוני, בהקשר המקורי ובהשאלה.
דב חנין: חיי השעה האלה מועדפים על חיי שנים.
דב חנין: משרד אוצר צריך לראות לא את מה שקורה מחר בבוקר ולא את החור בתקציב.
דב חנין: אפילו לא את הצורך לממן את המלחמה באיראן.
דב חנין: משרד אוצר צריך להסתכל בראייה מקרו כלכלית.
דב חנין: אני תמה שהדברים האלה צריכים להיאמר פה על-ידי חברי כנסת מהאופוזיציה.
דב חנין: יש טווח של כמה שנים שבהם אתם תפגעו קשות בכלכלת ישראל על-ידי גזירת הקופון של הכסף הקטן והויתור על הכסף הגדול.
מגלי והבה: כולנו מכירים את המשפט הזה הישג היסטורי.
מגלי והבה: אנחנו מכירים את זה כשהיה תקציב דו-שנתי.
מגלי והבה: אנחנו מכירים את זה בהטבות כאלה ואחרות.
מגלי והבה: ואני אומר: הנה, עוד הישג היסטורי.
מגלי והבה: הרי מה השארתם?
מגלי והבה: איזה מטלות ומיסים שלא הטלתם על האזרחים?
מגלי והבה: העלאת מחיר הדלק, העלאת המע"מ.
מגלי והבה: כל המיסים האלה שאתם מטילים על האזרחים.
מגלי והבה: פתאום אומר לנו שר האוצר שיש דיבידנדים כלואים יותר מעשור, בואו נשחרר אותם, בואו נביא אותם – 4 מיליארד.
מגלי והבה: אבל ב-4 מיליארד האלה, איפה השוויון?
מגלי והבה: אתה משחרר את אותם אנשים שחייבים בדין את המיסים האלה?
מגלי והבה: אני לא מאשים רק אותך, נגיד שחטאו אחרים.
מגלי והבה: אז מה אתה אומר עכשיו לאזרחים?
מגלי והבה: אתה אומר להם: אתם לא שווים בפני החוק.
מגלי והבה: יש כאלה ששווים יותר ויש כאלה ששווים פחות.
מגלי והבה: זאת הטענה שלנו כלפי החוק.
מגלי והבה: צריך לקחת מיסים באופן שווה מכל מי שחייב.
מגלי והבה: מה תגידו לאותם אנשים שאנחנו מכירים אותם?
מגלי והבה: מנהל רשות המיסים יודע היטב כמה אזרחים נאנקים תחת המטלות של המיסים.
מגלי והבה: לא הולכים לקראתם, לפעמים שולחים אותם לכלא ומטפלים בהם בצורה הכי אכזרית.
מגלי והבה: פה באים לחברות ולטייקונים ואומרים להם: קחו מתנות.
מגלי והבה: שמעתי על המיליארדים שהמדינה צריכה לגבות ולאן זה הולך.
מגלי והבה: מצד אחד, ההישג ההיסטורי שלא נשאר כוח לאותם אזרחים, לשכבות החלשות ולשכבות הביניים.
מגלי והבה: אין יותר כוח, אנחנו חיים פה אנחנו יודעים.
מגלי והבה: יכול להיות שאלה שנמצאים למעלה לא יודעים מה קורה אצל האנשים שלא מצליחים לסיים את החודש, עם שתי משכורות.
מגלי והבה: דיברו על דיור.
מגלי והבה: איפה בעיות הדיור שפתרתם?
מגלי והבה: אנחנו מסתכלים ורואים מה קורה לאזרחים.
מגלי והבה: לכן, כשאנחנו באים לקבל החלטה כזאת ודורשים מחברי הכנסת.
מגלי והבה: לקואליציה לא תהיה ברירה אלא להצביע בעד.
מגלי והבה: אל תוסיפו חטא על פשע.
מגלי והבה: אי-אפשר לנהל את המדינה בצורה כזאת.
מגלי והבה: צריך למצוא מקורות, אדוני יושב ראש הוועדה ולא לתת מתנות.
מגלי והבה: אם כבר, לתת מתנות למי שמגיע ולא לאלה שלא מגיע להם.
מגלי והבה: לא לתת את ההנחות האלה בצורה כזאת.
מגלי והבה: אני חושב שבסופו של דבר אנחנו נחטא כלפי אלה ששלחו אותנו לייצג אותם פה, אם אנחנו תומכים בחוקים לא שוויוניים, לא חוקתיים.
מגלי והבה: שמעתי קודם את חבריי ואת טיעוניהם המוצדקים.
מגלי והבה: אנחנו לא צריכים לתת יד.
מגלי והבה: אם צריך לדון על הדברים האלה, מישהו נרדם בשמירה.
מגלי והבה: זאת לא בעיה של האזרח הפשוט שנופל תחת העומד הזה של הניסוי הזה.
מגלי והבה: פתאום מאיימים בבחירות.
מגלי והבה: תלכו לבחירות, נראה מה העם יגיד.
מגלי והבה: תלכו לבחירות, תיראו מה העם יגיד.
מגלי והבה: אתה תמיד סובל, אדוני היושב ראש.
משה גפני: נכון אבל אני במקומך לא הייתי מציע עכשיו ללכת לבחירות.
משה גפני: לי זה לא משנה.
מגלי והבה: זה נכון, אתה שומר על המסגרת.
משה גפני: נולדים יותר ממה שמתים אז למה אנחנו לא גדלים?
זהבה גלאון: איך אתה מסביר את זה?
משה גפני: אפשר ללכת לבחירות ואפשר לא, מבחינתנו זה אותו דבר.
מגלי והבה: אני אומר: תפסיקו להרוג את אזרחי ישראל.
מגלי והבה: זה מה שאני אומר למדינה הזאת, לממשלה הזאת ולקואליציה הזאת.
מגלי והבה: אתם הורגים את אזרחי ישראל.
משה גפני: אני רוצה להעיר הערה כי גם גאלב וגם אתה דיברתם על זה.
משה גפני: כשהיו פה דיונים על הנושא של העלאת המע"מ והעלאת המיסים, בהסכמה עם האוצר הגענו לזה שלא יעלו את המיסים לאלה שמשתכרים עד 14,000 שקלים.
משה גפני: אני ישבתי עם פקידי האוצר וישבנו על הרווחים, על ההכנסות ועל ההוצאות.
משה גפני: הרווחים הכלואים היו בתוך ההכנסות שכתוצאה מזה גם לא העלו מיסים לאלה שאנחנו כבר הפחתנו להם, למעמד הביניים.
משה גפני: אני חושב שהדיון צריך להיות פה לגופו של עניין, על החוק עצמו.
משה גפני: האם אפשר להעביר אותו?
משה גפני: האם אי-אפשר להעביר אותו?
משה גפני: האם לוקחים את הכסף הזה למשהו?
משה גפני: לקחו את הכסף הזה.
משה גפני: עם הכסף העתידי הפחתנו מיסים.
משה גפני: את זה אני אומר לא לך, אני אומר למגלי.
משה גפני: אני דחיתי את המע"מ בחודש.
מגלי והבה: האזרחים של האגודה כל-כך מבסוטים - - -
משה גפני: אני לא יודע מה זה אגודה, אני כאן מייצג גם אותך.
מגלי והבה: והם רוקדים בחוץ מרוב עושר כלכלי ורווחה חברתית.
משה גפני: אתה רוצה להסיט אותם שלא יצביעו עבורנו?
מגלי והבה: אל תגן על אלה שמקשים על חיי האזרחים, זה הכול.
גאלב מג'אדלה: אתה דחית בחודש, ראש הממשלה הפחית ב-8 אגורות.
יובל שטייניץ: עם כל הכבוד, מגלי, אל תבלבלו בין אגודה לדגל התורה, שזה מאוד מעצבן את היושב ראש.
מגלי והבה: אני יודע מה שאני אומר.
מגלי והבה: ברגע שהם רוקדים, הוא מודאג.
משה גפני: אני דחיתי את זה בחודש.
משה גפני: זה היה טוב לאזרחים, גם לא יכלו להתארגן לעניין הזה.
משה גפני: המדינה הפסידה מזה הרבה כסף.
משה גפני: זה היה הרבה כסף.
משה גפני: תקף אותי רוני בר-און, שר האוצר לשעבר ברדיו וגם במליאת הכנסת על העניין הזה שדחיתי את זה בחודש.
משה גפני: כולם הודו לי שהיה צריך לעשות את זה.
משה גפני: בסופו של דבר גם שר האוצר נתן את ברכתו לעניין.
משה גפני: היחיד שתקף אותי על זה שדחיתי היה איש המפלגה שלכם.
משה גפני: לא נעים לי מהעניין הזה שהוא תקף אותי.
מגלי והבה: אנחנו נגד תוספת של 1% למע"מ.
מגלי והבה: אנחנו נגד, מה אכפת לי מה הוא תוקף.
מגלי והבה: אני מייצג את האזרחים המסכנים.
משה גפני: אם אתה תתקוף את ליצמן, אני מייד אגן עליו.
מגלי והבה: אני מייצג את העניים, אלה שזקוקים לכסף.
משה גפני: עד עכשיו אני לא מבין, אני לא נרדם בלילה בגלל זה.
משה גפני: למה הוא תקף אותי?
משה גפני: אתם בעד העלאת המע"מ, שצריך להקדים את זה?
גאלב מג'אדלה: אתה עכשיו משדר חולשה, אז יתחילו לתקוף אותך.
משה גפני: אני רק 5 מנדטים.
משה גפני: אבישי ברוורמן, בבקשה.
אבישי ברוורמן: אני רוצה להתייחס לשתי נקודות.
אבישי ברוורמן: לאחר דבריו של שר האוצר אני רוצה להבהיר את הדברים ולהסביר בצורה נקודתית מדוע אני מבקר את ההתנהלות.
אבישי ברוורמן: כמו שאמר חבר הכנסת חנין, כולנו רוצים שוויון בפני החוק במיסוי ובכל הדברים.
אבישי ברוורמן: אבל, ברור לחלוטין שהחברות הגדולות מפעילות כוח מאוד גדול ושהכוח המרכזי הוא הכוח שחברות גדולות מאיימות על מדינות, שאם לא יתנו להן הטבות מפליגות, הן תעבורנה למדינות אחרות.
אבישי ברוורמן: האיומים האלה הם נכונים, הם קורים.
אבישי ברוורמן: לכן, כל החברות הגדולות בעולם וכל מי שעסק אי פעם בנושאים כלכליים, מבין שהן משלמות מיסים מאוד מאוד נמוכים.
אבישי ברוורמן: חברות כמו "אינטל" מביאות תעסוקה אבל בנוסף לזה הן מביאות איתות אדיר לחברות אחרות, שהמשק הזה הוא משק שהעולם מסתכל עליו.
אבישי ברוורמן: בנוסף לזה, חברות גדולות בינלאומיות, הן מחלקות את נושא הרווחים לענפים שונים ולמקומות שונים.
אבישי ברוורמן: הן עושות transfer pricing, סובסידיות, ולעיתים הן יכולות להגיע למצב שבו במדינות מסוימות הם מראים שהרווח שלהן הוא אפס, כי הן משחקות בין כל הדברים האלה והן ימשיכו לשחק.
אבישי ברוורמן: אנחנו במצב של חברות בינלאומיות חזקות שמשחקות בדרך-כלל מול מדינות חלשות יחסית.
אבישי ברוורמן: ישראל עם כל העוצמה היא מדינה קטנה.
אבישי ברוורמן: המדינות צריכות לשקול האם הן רוצות את "טבע", את "צ'קפוינט" ואת "אינטל" כאן, או שהן יבחרו באירלנד ובמקומות אחרים.
אבישי ברוורמן: כאן נמצאת הבעיה שקיימת בכל העולם, בתחרות הזאת שהיא לא שוויונית, לא צודקת, כשהיא באה מכוח.
אבישי ברוורמן: האלמנט של התעסוקה ושל איתות לחברות אחרות להיכנס, המוניטין של המשק נלקח בחשבון.
אבישי ברוורמן: לכן, בעבר במדינת ישראל, כאשר קיבלו ממשלות עבר החלטות לקבל אינטל ואחרים, השאלה מה קרה באמת בפועל.
אבישי ברוורמן: אכן במקומות מסוימים זה עזר לפריפריה.
אבישי ברוורמן: אבל, כמו שהבהיר כבוד שר האוצר – אני מתפלא שידעת את זה רק לפני שנה וחצי מכיוון שכל מי שהתעסק במטריה ידע את זה כל הזמן.
אבישי ברוורמן: אלא, מכיוון שהיתה החלטה שאומרת: